**נאדים זהאווי** (באנגלית: **Nadhim Zahawi**, בערבית: **ناظم الزهاوي**, בכורדית: **نەدیم زەهاوی**; נולד ב-2 ביוני 1967) הוא פוליטיקאי כורדי-בריטי יליד עיראק, המכהן כשר ללא תיק החל מ-25 באוקטובר 2022, בקבינט ממשלת בריטניה בממשלתו של רישי סונאק. קודם לכן כיהן כצ'נסלור של דוכסות לנקסטר, בקבינט של ראש ממשלת הממלכה המאוחדת אליזבת טראס, החל מ-6 בספטמבר 2022. כמו כן כיהן זהאווי כ-Minister for Intergovernmental Relations וכשר לענייני שוויון (Minister for Equalities). זהאווי כיהן כשר האוצר של בריטניה מ-5 ביולי 2022 ועד 6 בספטמבר 2022. כאשר רישי סונאק מונה לתפקיד ראש ממשלת הממלכה המאוחדת, הוא מינה את זהאווי גם לתפקיד יושב ראש המפלגה השמרנית. זהאווי, המייצג את מחוז הבחירה Stratford-on-Avon מטעם המפלגה השמרנית הוא חבר בית הנבחרים הבריטי מאז 2010. בשנים 2021 – 2022 כיהן זהאווי כשר החינוך ובשנים 2020–2021 כיהן כתת-שר לחיסונים ולבריאות הציבור, האחראי על פריסת החיסונים נגד COVID-19, בקבינט של בוריס ג'ונסון.

זהאווי, אשר נולד בבגדד למשפחה כורדית, היה מייסד-שותף של חברת מחקר השווקים וניתוחי המידע הבין-לאומית, מבוססת האינטרנט, YouGov, בה הוא שימש כמנכ"ל עד 2010. כמהנדס כימיה בראשית הקריירה שלו, שימש זהאוווי כסמנכ"ל האסטרטגיה של Gulf Keystone Petroleum עד ינואר 2018. לאחר פרישתו של חבר הפרלמנט הקודם שייצג את המפלגה השמרנית במחוז, ג'ון מייפלס, נבחר זהאווי לנציג מחוז Stratford-on-Avon בבית הלורדים בבחירות הכלליות בבריטניה 2010.

זהאווי הצטרף לממשלתה של תרזה מיי כתת-שר לענייני ילדים ומשפחה בחילופי תפקידי השרים הנרחבים שאירעו בממשלה של מיי ב-2018. עם מינויו של בוריס ג'ונסון לראש ממשלת הממלכה המאוחדת, מונה זהאווי לתת-שר לענייני עסקים ותעשייה, ובשנת 2020 הוענקה לו אחריות נוספת, על תוכנית חיסוני הממלכה המאוחדת נגד COVID-19. בחילופי הגברי הנרחבים שאירעו בקבינט ב-2021, קוּדם זהאווי ונכלל בקבינט של בוריס ג'ונסון כשר החינוך. ב-5 ביולי 2022 מונה זהאווי לשר האוצר, לאחר התפטרותו מהתפקיד של רישי סונאק. פחות מ-48 שעות לאחר מכן משך זהאווי את תמיכתו מבוריס ג'ונסון וקרא לו באופן פומבי להתפטר מתפקידו, מהלך שג'ונסון הוציא לפועל זמן קצר לאחר מכן.

זהאווי התמודד על המינוי למועמדות ראשות ממשלת בריטניה מטעם המפלגה השמרנית עת הגיעה כהונתו של בוריס ג'ונסון לקצה, אולם הודח מההתמודדות לאחר הסיבוב הראשון של ההצבעה, ולאחר מכן הביע תמיכה במועמדותה של אליזבת טראס לתפקיד. כשהפכה טראס לראשת הממשלה מינתה את זהאווי לתפקיד צ'נסלור של דוכסות לנקסטר, השר ל-Minister for Intergovernmental Relations וכשר לענייני שוויון (Minister for Equalities), ב-6 בספטמבר 2022. לאחר התפטרותה של טראס מתפקיד ראשת הממשלה באוקטובר 2022, תמך זהאווי בשובו של בוריס ג'ונסון לתפקיד. לאחר שג'ונסון פרש מהמירוץ, הוא תמך במועמדותו של רישי סונאק לתפקיד מנהיג המפלגה השמרנית. לאחר שמונה לראש הממשלה מינה סונאק את זהאווי לתפקיד יו"ר המפלגה השמרנית (נושא משרה שאחראי על האדמיניסטרציה המפלגתית והפיקוח על מטה המפלגה) ולשר בלי תיק, ב-25 באוקטובר 2022. ב-29 בינואר 2023 פוטר זהאווי על ידי סונאק מתפקידיו לאחר שיועץ האתיקה של סונאק, לורי מגנוס, טען שזהאווי הפר את הקוד המיניסטריאלי (מסמך שקובע "חוקים" וסטנדרטים להתנהלות שרים בממלכה המאוחדת) בכך שנמנע מלחשוף כי נחקר על ידי רשות המכס והמסים הבריטית בעת שכיהן בתפקידו הקודם, כשר האוצר תחת ראש הממשלה בוריס ג'ונסון.

ביוגרפיה
--------

### שנותיו הראשונות וחינוך

זהאווי נולד למשפחה כורדית בבגדד, עיראק. כשהיה בן 11, במהלך שנותיו הראשונות של סדאם חוסיין בשלטון, ברחו זהאווי ומשפחתו לממלכה המאוחדת. אביו, הארת, הוא איש עסקים ומנהל ב-Balshore Investments. זהאווי למד ב-Holland Park School, לפני שעבר ללמוד ב-Ibstock Place School
ולאחר מכן ב-King's College School, פאבליק סקול שבווימבלדון, לונדון. משסיים זהאווי את חוק לימודיו, פנה ללמוד הנדסה כימית ביוניברסיטי קולג' לונדון, שם סיים תואר ראשון בתחום זה.

### קריירה

#### YouGov

לאחר שהיה מנהל השיווק באירופה של Smith & Brooks Ltd, ייסד זהאווי את YouGov בשנת 2000, יחד עם סטפן שייקספיר, דוברו לשעבר של ג'פרי ארצ'ר. זהאווי כיהן כמנהל הכללי של YouGov מ-2005 עד 2010. ב-2022 התברר שלמרות היותו אחד משני המייסדים המרכזיים של YouGov, לא הונפקו לזהאווי מניות מייסדים בחברה. במקום זאת, הוא מניות המייסד שהיו מגיעות לו הועברו לחברה בגיברלטר בבעלות נאמנות אוף-שור בשליטת הוריו. זהאווי הכחיש שפרקטיקה זאת הונעה ממוטיבציה להימנע מתשלום מס. זהאווי הורה לעורכי דין המתמחים בתחום לשון הרע שיביאו לכך שדן ניידל, עורך דין המתמחה במיסים, יחזור בו מטענתו לפיה אחת מהכחשותיו של זהאווי ביחס לנושא ההתחמקות ממס התבססה על שקר.

### תחומי עניין פיננסיים ועסקים

ב-2008 הפך זהאווי לדירקטור שאינו מנהל (דירקטור עצמאי או חיצוני), בסוכנות ההשמה SThree. הוא הרוויח 2917 לירות שטרלינג לחודש, ב-2014. זהאווי סיים את תפקידו זה באוקטובר 2017, אך המשיך להחזיק במניות בשווי של למעלה מ-70,000 לירות שטרלינג עד אפריל 2021. בנובמבר 2013 דווח ב-Birmingham Mail כי במאי 2011, שנה לאחר שהפך לחבר פרלמנט, עשה זהאווי שימוש בחברה המעניקה משכנתאות, Berkford Investments Limited, הממוקמת בטריטוריה הבריטית גיברלטר אשר מעבר לים, המוכרת כמקלט מס, על מנת לממן את רכישת אחוזה ואורוות רכיבה במחוז הבחירה שלו, אשר שוויין באותה העת עמד על 875,000 לירות שטרלינג, בקהילה האזרחית (אנ') טייסו, בסמוך ל-Stratford-on-Avon, שבוורוויקשייר. זהאווי הגיב לפרסום העיתונאי באומרו: "שילמתי את מס הבולים על הנכס שלי בטייסו ותמיד שילמתי את מס הבולים על רכישות הנכסים שלי. אני תומך לחלוטין בתקציב של שנת 2012, ובכל התקציבים של הממשלה הזאת. רכשתי את הנכס של בטייסו באמצעות משכנתא שנלקחה מחברה בגיברלטר. עובדה זאת ויתר הפרטים הרלוונטיים היו חשופים לחלוטין בפני מרשם המקרקעין, ולטעון כי עובדות אלו היו באיזשהו אופן מוסתרות, יהיה לא נכון מן הבחינה העובדתית. באותו האופן, לטעון כי אני משתמש באיזושהי דרך באוף-שורינג על מנת להקטין את חבות המס שלי, יהיה שגוי לחלוטין".

ב-2015 הצטרף זהאווי ל-Gulf Keystone Petroleum, חברה לחיפוש והפקת נפט וגז כמנהל אסטרטגיה ראשי במשרה חלקית. בשנים 2015–2018 הרוויח זהאווי מהחברה 1.3 מיליון לירות שטרלינג. תפקידיו השונים של זהאווי הביאו לידי כך שבשנת 2017 הוא דווח כחבר הפרלמנט שהשתכר את הסכום השני בגובהו מבין חברי הפרלמנט בבריטניה.

בראשית 2017 דיווח הגרדיאן כי זהאווי הוציא 25 מיליון לירות שטרלינג על רכישת נכס בסביבת לונדון, שיועד הן לשימושים אישיים, הן לשימוש מסחרי. זהאווי אמר בתגובה כי "העדיפות הראשונה שלי, לפני כל דבר אחר, היא עבודתי כנציג מחוז הבחירה ומעולם לא נתתי, ולעולם לא אתן, לשום דבר להפריע לי בכך". ב-2021 דווח כי לזהאווי או לאשתו רכוש בשווי 100 מיליון לירות שטרלינג, כולל נכס תעשייתי, שלושה נכסים בלונדון, בית כפר עם אורוות בוורוויקשייר, ונכס בדובאי.

### בפוליטיקה

#### קריירה פוליטית מוקדמת

ב-1991, זהאווי ועמיתו הבריטי-כורדי ברוסק סאיב, שימשו כעוזריו של ג'פרי ארצ'ר במהלך הקמפיין של ארצ'ר, "אמת פשוטה", אשר נועד לסייע לקורבנות הכורדים של מלחמת המפרץ. ארצ'ר כינה את זהאווי ואת סאיב "Lemon kurd" ו-"Bean kurd". ב-1994 סייע ארצ'ר לקמפיין של זהאווי בו התמודד האחרון על מושב במועצת רובע וונדסוורת'. זהאווי גם ניהל את הקמפיין הכושל של ארצ'ר למשרת ראש עיריית לונדון ב-1998. זהאווי נבחר כחבר מועצה מטעם השמרנים בפוטני, מחוז בדרום מערב לונדון כחלק מרובע וונדסוורת', וכיהן בשלוש כהונות בין השנים 1994–2006, והיה מועמד להיבחר לפרלמנט מטעם מחוז הבחירה ארית' ותיימזמד ב-1997, אז הפסיד למועמד מטעם מפלגת הלייבור. זהאווי זכה ב-20.2% מהקולות, המנצח זכה ב-62.1% מהקולות.

#### חבר פרלמנט

ב-2010 נבחר זהאווי על ידי ההתאחדות השמרנית המקומית כמועמד המפלגה השמרנית למשרת חבר פרלמנט המייצג את מחוז הבחירה Stratford-on-Avon בבחירות הכלליות של 2010. זהאווי נבחר לתפקיד. בהמשך, נבחר זהאווי שוב למשרה זאת ב-2015, 2017 וב-2019. באוקטובר 2013 הפך זהאווי לחבר ב-Number 10 Policy Unit, גוף של מקבלי החלטות המספק ייעוץ פוליטי לראש ממשלת בריטניה. בנובמבר 2013 התנצל זהאווי לאחר שהתגלה כי הוא תבע לקבל החזר הוצאות בגין חשמל ששימש להפעלת האורוות באחוזתו הפרטית.

זהאווי הוא סגן היושב ראש של ה-APPG ‏(All Party Parliamentary Group) באזור הכורדי בעיראק, אשר נתמכת על ידי Gulf Keystone Petroleum International, חברת נפט שזהאווי היה מנהל האסטרטגיה הראשי שלה. הועלו חששות ביחס לשאלה כיצד עצמאותו של חבר פרלמנט עלולה להיפגע בשל קשרים בין ה-APPG וחברות פרטיות, ובמיוחד, כיצד קשריו של זהאווי עם תעשיית הנפט משפיעים על תפקידו כחבר פרלמנט.

במהלך התקופה בה כיהן זהאווי ב-Foreign Affairs Select Committee, הוא כיהן גם כיושב ראש הקבוצה הטראנס-אטלנטית הסודית Le Cercle, אך לא הצהיר על חברותו בה.

בשנת 2019 חבר הצוות שלו היה רשום כאדמיניסטרטור של Le Cercle במרשם האינטרסים הפרלמנטרי. זהאווי תמך בפרישת הממלכה המאוחדת מהאיחוד האירופי, כשהוא טוען כי האיחוד האירופי לעולם לא יהיה מוכן לשנות את החוקים שלו וכי הממלכה המאוחדת צריכה לקחת שוב לידיה את השליטה על מגוון של סוגיות.

בעקבות חילופי השרים הנרחבים שהתקיימו בקבינט בינואר 2018, מונה זהאווי על ידי ראשת הממשלה תרזה מיי לתפקיד Parliamentary Under-Secretary of State במשרד החינוך. ב-26 ביולי 2019 מונה זהאווי לתפקיד Parliamentary Under-Secretary of State for Industry על ידי ראש הממשלה החדש בוריס ג'ונסון.

באוקטובר 2020, זהאווי הואשם על ידי חברת הפרלמנט של הלייבור, טוליפ סידיק, בכך שטען באופן מטעה שמחקר מתוכנית פיילוט של מועדון אוכל ופעילויות לחגים הראה שהורים "בעצם מעדיפים לשלם סכום צנוע, 1 ליש"ט או 2 ליש"ט", במקום לקבל ארוחות בית ספר בחינם בוויכוח על הארכת ארוחות חינם בבית הספר במהלך חופשות בית הספר.

בנובמבר 2020 הפך זהאווי ל-Parliamentary Under-Secretary of State for COVID-19 Vaccine Deployment הראשון, והחזיק בתפקידו זה עד ספטמבר 2021. בדצמבר 2020 הצהיר זהאווי שלמעלה מ-137,000 בני אדם בממלכה המאוחדת קיבלו חיסון נגד COVID-19 במהלך השבוע הראשון של תוכנית החיסונים של הממלכה המאוחדת, כשזהאווי מתאר זאת כ"התחלה ממש טובה". ב-14 בפברואר 2021 אמר זהאווי כי לפחות 15 מיליון בני אדם בממלכה המאוחדת קיבלו את מנת החיסון הראשונה של החיסון נגד COVID-19. בינואר 2022, לאחר שעזב את תפקידו, נמצא זהאווי חיובי למחלת נגיף קורונה 2019.

בפברואר 2021 אמר זהאווי כי אין תוכניות להציג "דרכוני חיסון" אשר יאפשרו לאנשים לנסוע לטייל מחוץ לגבולות הממלכה המאוחדת, כשהוא מתאר דרכונים פוטנציאליים אלו כ"פרקטיקה מפלה". זהאווי אמר כי אנשים יוכלו לשוחח עם הרופאים שלהם אם הם זקוקים לאישור כתוב לצורך טיול. ביולי 2021 הודיע הממשל על תוכניות להצגת דרכון פנימי למחוסני קורונה כתנאי לכניסה למועדוני לילה ולכמה מקומות מפגש נוספים המארחים קהל גדול.

ב-15 בספטמבר 2021 התמנה זהאווי לשר החינוך, לאחר חילופי הגברי הנרחבים שאירעו בקבינט בתקופה זאת, כשהוא מחליף בתפקיד את גווין ויליאמסון.

במהלך ועידת האומות המאוחדות לשינוי אקלים (2021) הכריז זהאווי על תוכנית פרסים לנוער להתמודדות עם שינויי אקלים, בדומה לתוכנית הפרסים של הנסיך פיליפ, דוכס אדינבורו הפועלת מאז 1956. התוכנית תעודד תלמידים לקדם את המגוון הביולוגי בבית ספרם באמצעות נקיטת יוזמות דוגמת הקמת מתקני האכלה לציפורים. יוענק פרס חדש למנהיגי אקלים צעירים שיינתן בעבור כל עשייה חיובית שמטרתה להגן על הסביבה, כשטקס בקנה מידה ארצי ייערך בכל שנה.

זהאווי הכין הנחיות כיצד להכיל תלמידים עם דיספוריה מגדרית תוך שנלקחו בחשבון תובנותיה של סואלה ברוורמן, התובעת הכללית. זהאווי הציע שבתי ספר יוכלו לאפשר, למשל, לילדים להשתמש בשירותים ובמלתחות התואמים את זהותם המגדרית אם זאת שונה מהמין הביולוגי שלהם, רק כאשר המתקנים הללו לא נמצאים בשימושם של אחרים. כך או אחרת, ברוורמן סירבה לרעיון. זהאווי גם מתח ביקורת על בית ספר בו תלמידה תיחקרה דוברת לאחר שיחה על טרנספוביה באוקטובר 2021. התלמידה בת ה-18 ספגה מאוחר יותר קללות ויריקה מצד בני גילה ונאלצה לעזוב לבסוף את בית הספר, מבלי שתזכה להשלים את תעודת ההסמכה שהיא חלק מתעודות הגמר של בית הספר התיכון. זאת, לאחר שטענה שהמין נקבע על פי הביולוגיה. זהאווי כינה את האירוע "מדאיג מאוד" ו"בלתי מתקבל על הדעת".

### כשר האוצר של בריטניה

זהאווי קודם לתפקיד שר האוצר של בריטניה ב-5 ביולי 2022 בעקבות ההתפטרות של רישי סונאק, מוקדם יותר באותו היום. בטרם מינויו, פקידים מצוות האתיקה וההגינות של ה-Cabinet Office (מחלקה בממשל האחראית על התמיכה בראש הממשלה ובקבינט) התריעו ביחס לענייני המס של זהאווי מול מחלקת ההכנסות והמכס. כשגרדיאן דיווח על כך, ארבע ימים לאחר כניסת המינוי לתוקף, דובר מטעם השר אמר ש"כל העניינים הפיננסיים של זהאווי הוצהרו בשקיפות וכיאות".

בימים שלאחר קידומו של זהאווי לתפקיד שר האוצר, חברים בקבינט, כולל זהאווי ומזכירת הפנים דאז, פריטי פאטל, התכנסו בתוך דאונינג 10 בקריאה לבוריס ג'ונסון להתפטר מתפקידו. זהאווי קרא להתפטרותו של ג'ונסון בבוקר ה-7 ביולי 2022, על אף תמיכתו המוקדמת בג'ונסון וקבלת תפקיד שר האוצר פחות מ-48 שעות קודם לכן. זהאווי טען כי אמר לג'ונסון ש"למדינה מגיעה ממשלה שהיא לא רק יציבה, אלא כזאת שגם פועלת עם אינטגריטי. ראש הממשלה, אתה יודע בלבך מהו הדבר הנכון לעשותו, ולך עכשיו".

### הבחירות לראשות המפלגה השמרנית 2022

ב-9 ביולי 2022 הודיע זהאווי על התמודדותו בבחירות לתפקיד מנהיג המפלגה השמרנית באומרו כי הוא מתכנן "לייצב את הספינה ולייצב את הכלכלה", באמצעות החייאת מדיניות המס המופחת התאצ'ריסטית. ברנדון לואיס, מי שהיה Secretary of State for Northern Ireland, תמך בו בהצהירו שזהאווי "מספק את הסחורה וגורם לדברים לקרות".

בעת שנטל חלק בהתמודדות על ראשות המפלגה, היה נתון זהאווי, לכאורה, לחקירה של מחלקת ההכנסות והמכס, לאחר שחקירה נפתחה לראשונה ב-2020 על ידי סוכנות הפשע הלאומית. בתגובה, הכחיש זהאווי את הטענה כביכול היה מודע לכך שהוא נתון תחת חקירה על ידי משרד ההונאה החמורה, סוכנות הפשע הלאומית ומחלקת ההכנסות והמכס וטען כי שמו הוכתם. ב-13 ביולי 2022 הוסר זהאווי מרשימת המועמדים, לאחר שנכשל בהבטחת תמיכתם של 30 חברי פרלמנט, תמיכה אשר נחוצה לצורך ההעפלה לסיבוב הבא. מאוחר יותר הודיע זהאווי על תמיכתו במועמדותה של אליזבת טראס לתפקיד ראשת הממשלה.

בעקבות התפטרותה של טראס מתפקיד ראשת הממשלה באוקטובר 2022, הודיע תחילה זהאווי על תמיכתו במועמדותו של בוריס ג'ונסון לתפקיד ראש הממשלה, בהצהירו: "אני תומך בבוריס. הוא קיבל את ההחלטות הגדולות הנכונות... בריטניה צריכה שהוא יחזור. אנחנו צריכים להתאחד על מנת לקיים את המניפסט שלנו. דקות ספורות לאחר שג'ונסון הודיע כי לא ירוץ לתפקיד, דיילי טלגרף פרסם מאמר של זהאווי תחת הכותרת "Get ready for Boris 2.0, the man who will make the Tories and Britain great again". בהמשך נמחק המאמר, ומספר שעות לאחר מכן הודיע זהאווי כי הוא תומך ברישי סונאק.

### צ'נסלור של דוכסות לנקסטר

ב-6 בספטמבר 2022, בממשלתה החדשה של אליזבת טראס, הוחלף זהאווי בתפקיד שר האוצר על ידי קוואזי קווארטנג ומונה במקום זאת לתפקיד צ'נסלור של דוכסות לנקסטר, שר השוויון (האחראי על המשרד הממשלתי לשוויון), והשר ליחסים בין-ממשלתיים (משרה שמזכה את נושאהּ במושב בקבינט). זהאווי הוחלף בתפקידו כצ'נסלור של דוכסות לנקסטר על ידי אוליבר דאודן ב-25 באוקטובר 2022.

### יושב ראש המפלגה השמרנית

ב-25 באוקטובר 2022 הפך זהאווי ליושב ראש המפלגה השמרנית ולשר בלי תיק בממשלתו הממשמשת ובאה של רישי סונאק. בדצמבר 2022 אמר זהאווי כי על האחיות לבטל את השביתה שלהן ולמשוך את הדרישות לשיפור בשכרן, בשל העובדה שהן מסתכנות בלשחק לידיו של ולדימיר פוטין, אשר מעוניין, לטענת זהאווי, לתדלק את האינפלציה בממלכה המאוחדת. זהאווי קרא לאיגודים המקצועיים המייצגים את האחיות ולעובדים אחרים של מערכת הבריאות, להיכנס למשא ומתן, על אף שה-Royal College of Nursing טען כי שרי הממשלה הם אלו שסירבו לפתוח במשא ומתן כלשהו ביחס להסכם שכר של עובדי שירות הבריאות הלאומי.

### שבירת קוד ההתנהגות של שר בממשלה, ופיטורין

הסדרי המס של זהאווי משכו תשומת לב ציבורית נוספת בינואר 2023. הדבר הוביל לבחינה נרחבת של הדוחות הכספיים שפרסם ושל התכתבויות שלו עם עיתונאים חוקרים. ראש הממשלה רישי סונאק ביקש מלורי מגנוס, יועץ לענייני קוד ההתנהגות הממשלתי, לחקור את ההסדרים הפיננסיים האישיים ואת הדוחות הכספיים של זהאווי. הדוח זיהה שבע הפרות של הקודים המחייבים ביחס להתנהלותם של שרים, והוא פורסם ב-29 בינואר 2023. ראש הממשלה פיטר את זהאווי לאלתר, בעקבות הדוח של היועץ העצמאי. תגובתו של זהאווי לא התייחסה להפרות הקוד ולא כללה התנצלות עליהן.

זהאווי כשל בכך שלא הצהיר על חקירת ה-HMRC בהצהרתו בדבר אינטרסים עסקיים (סוג של הצהרה בדבר ניגודי עניינים אפשריים בהם נתון משרת בתפקיד ציבורי). כמו כן כשל זהאווי בכך שלא נקט בגילוי נאות של ענייניו בפני ראשי הממשלה בוריס ג'ונסון, ליז טראס ורישי סונאק. ביולי 2022 הצהיר זהאווי בפומבי כי "היו ידיעות חדשותיות במהלך הימים האחרונים אשר אינן מדויקות, אינן הוגנות, ומכפישות בעליל". זהאווי לא תיקן את הצהרתו זאת עד ינואר 2023. מגנוס מצא זאת "לא עקבי עם הדרישות להתנהלות שקופה" של שרים.

עיטורים ופרסים
--------------

זהאווי הושבע כחבר במועצה המלכותית של הממלכה המאוחדת בטירת בלמורל, ב-20 בספטמבר 2021.

חיים אישיים
-----------

זהאווי נישא לאשתו לאנה ב-2004. יש לו שלושה ילדים. כרוכב נלהב ומומחה בקפיצות ראווה, זהאווי ורעייתו הם הבעלים והמנהלים של בית ספר לרכיבה. הוא חבר במועדון החברים הפרטי Soho House.

### איסור על נסיעות לארצות הברית

בעקבות צו נשיאותי 13769 שהוציא נשיא ארצות הברית דאז דונלד טראמפ שאסר על נסיעות לארצות הברית של אנשים ממספר מדינות בהן רוב מוסלמי, זהאווי דוּוח כי על אף היותו אזרח בריטי, אין באפשרותו להיכנס לארצות הברית, בהינתן שנולד בעיראק. האיסור השפיע והיה תקף גם ביחס לאשתו. על פי דיווח בתקשורת, הדבר מנע מזהאווי מלבקר את ילדיו, הלומדים באוניברסיטאות בארצות הברית.

זהאווי התבטא כנגד מדיניות זאת ודחק בממלכה המאוחדת שלא לעצום את עינה בתגובה אליה. הוא טען גם שהאיסור על הנסיעות, כמו גם כישלונה של ראשת הממשלה דאז, תרזה מיי, לגנות אותו, רק העצימו את התמיכה במדינה האסלאמית בעיראק ובמדינות נוספות.

### השתתפות בארוחת ערב של Presidents Club

בינואר 2018 דווח בכלי התקשורת כי זהאווי היה אחד המשתתפים באירוע ארוחת ערב לגברים בלבד שאורגן על ידי קרן הצדקה Presidents Club במלון דורצ'סטר שבלונדון. בתקשורת דווח כי מארחות היו נתונות להטרדה מינית ולאירועים של מישוש ומגע גופני בלתי הולם. בעקבות הפרסומים על השתתפותו באירוע, צייץ זהאווי בחשבון הטוויטר שלו פוסט המגנה התנהגות מעין זאת והצהיר כי חש שלא בנוח ביחס להתרחשויות שראה. כמו כן הצהיר זהאווי כי לעולם לא ישתתף שוב באירוע מעין זה, המיועד לגברים בלבד. בתגובה, פוליטיקאים מהאופוזיציה, כולל שרת הצללים לענייני חינוך, אנג'לה ריינר, קראה לזהאווי להתפטר מתפקידו במשרד החינוך בשל העובדה שנמנע מלדווח על חששותיו ביחס להתנהגות הלא חוקית שרווחה באירוע ובשל העובדה שהשתתף באירוע מספר פעמים קודם לכן.

קישורים חיצוניים
----------------

ויקישיתוף מדיה וקבצים בנושא **נאדים זהאווי** בוויקישיתוף
* 

* אתר האינטרנט הרשמי של נאדים זהאווי
* נאדים זהאווי, ברשת החברתית פייסבוק

* נאדים זהאווי, ברשת החברתית אקס (טוויטר)
* פרופיל, באתר הפרלמנט הבריטי
* רקורד הצבעה, באתר PublicWhip
* רקורד פרלמנטרי, באתר TheyWorkForYou
* John Johnston, The Nadhim Zahawi Interview: 'Teachers know the damage strikes will have on children', באתר The House,‏ 5 ביולי 2022
* Nadhim Zahawi tells Sky News why he wants to be the next Prime Minister, ראיון באתר יוטיוב, 11 ביולי 2022

הערות שוליים
------------

1. ↑  Samuel Osborne, Zahawi backs 'Boris 2.0' weeks after telling him to 'go now' - who else has changed their mind?, באתר סקיי ניוז, 23 באוקטובר 2022
2. ↑  ר"מ בריטניה פיטר את שר האוצר לשעבר בגלל עבירות מס: "לא עמד בסטנדרטים", באתר ynet, 29 בינואר 2023
3. ↑  Jane Merrick, Nadhim Zahawi: From a refugee on welfare to the heart of No 10, באתר אינדפנדנט, 27 בספטמבר 2014
4. ↑  Mario Ledwith, Steven Swinford, Explain links to tax haven firms, Nadhim Zahawi urged, באתר הטיימס, 9 ביולי 2022
5. ↑  Chelsea Rocks, Nadhim Zahawi MP: who is new UK education secretary, and why was Gavin Williamson sacked in cabinet reshuffle?, באתר NationalWorld,‏ 16 בספטמבר 2021
6. ↑  Chelsea Rocks, Zahawi, Rt Hon. Nadhim, באתר ukwhoswho
7. ↑  About Nadhim
8. ↑  Heather Stuart, Labour challenges Nadhim Zahawi over tax and £26m business loan
9. ↑  The Register of Members' Financial Interests As at 1 November 2021
10. 1 2  Les Reid, Warwickshire Tory MP Nadhim Zahawi used firm in tax haven to buy his £1m home
11. ↑  Jennifer Rankin, Tory MP Nadhim Zahawi lands job with oil firm Gulf Keystone, באתר הגרדיאן, 24 באוגוסט 2015
12. ↑  Adam Becket, The richest MPs in Britain based on income, באתר Business Insider, 3 באוגוסט 2017
13. 1 2  Holly Watt, Tory MP Nadhim Zahawi owns property worth more than £25m, באתר הגרדיאן, 3 בינואר 2017
14. ↑  Matthew Tempest, Archer fraud allegations: the simple truth, באתר הגרדיאן, 16 באוגוסט 2001
15. ↑  "In the City". Private Eye. London: Pressdram Ltd (1265): 8. 25 June 2010
16. ↑  Nadhim Zahawi
17. ↑  Vote 2001: Erith and Thamesmead, באתר BBC, 6 באוקטובר 2003
18. ↑  Chris Smith, Tories re-select all three south Warwickshire candidates, Stratford-upon-Avon herald, 28 באפריל 2017
19. ↑  Isabel Hardman, New Number 10 policy board announced, באתר הספקטייטור, 15 באוקטובר 2013
20. ↑  Press Association, "Tory MP Nadhim Zahawi admits taxpayers paid power bill for his stables", באתר הגרדיאן, 10 בנובמבר 2013
21. ↑  Paul Gallagher, Kurdistan delegation led by Tory millionaire Nadhim Zahawi raises concerns that MPs will be vulnerable to lobbying, באתר אינדפנדנט, 12 במאי 2014
22. ↑  John Johnston, EXCL Top Tories face questions over links to secretive foreign affairs group, באתר PoliticsHome‏, 22 ביולי 2019
23. ↑  Nadhim Zahawi MP, Nadhim Zahawi MP: Why I have decided to vote for Britain to leave the EU, באתר conservativehome,‏ 22 בפברואר 2016
24. ↑  Freddie Whittaker, No evidence for minister’s claim parents ‘prefer to pay’ for school dinners,‏ באתר schools week,‏ 22 באוקטובר 2020
25. ↑  Nick Triggle, Covid vaccine: More than 130,000 vaccinated in UK in first week, באתר BBC, 16 בדצמבר 2020
26. ↑  Aubrey Allegretti, Coronavirus vaccine: 137,000 people in UK get COVID jab in first week, באתר סקיי ניוז, 16 בדצמבר 2020
27. ↑  Covid-19: More than 15 million in UK have first vaccine jab - Nadhim Zahawi, באתר BBC, 14 בפברואר 2021
28. ↑  Max Stephens,
Danielle Sheridan, Liz Truss and Nadhim Zahawi test positive for Covid-19 just hours apart, באתר דיילי טלגרף, 31 בינואר 2022
29. ↑  Covid: Minister rules out vaccine passports in UK, באתר BBC,‏ 7 בפברואר 2021
30. ↑  Covid: Vaccine passport plan for nightclubs 'concerning', באתר BBC,‏ 19 ביולי 2021
31. ↑  Nadhim Zahawi announced as education secretary, באתר BBC,‏ 15 בספטמבר 2021
32. ↑  Laurence Sleator, Duke of Edinburgh-style youth award scheme tackles climate change, באתר הטיימס, 5 בנובמבר 2021
33. ↑  Steven Swinford,
Teachers should not pander to trans pupils, says Suella Braverman, באתר הטיימס, 27 במאי 2022
34. ↑  James Beal,
Nadhim Zahawi backs schoolgirl forced out after trans row, באתר הטיימס, 19 במאי 2022
35. ↑  Michael Savage and and Jon Ungoed-Thomas,
Revealed: officials raised ‘flag’ over Nadhim Zahawi’s tax affairs before he was appointed chancellor, באתר גרדיאן, 9 ביולי 2022
36. ↑  Chris Mason,
Boris Johnson digs in amid growing cabinet mutiny, באתר BBC, 6 ביולי 2022
37. ↑  Bill Edgar,
Chancellor Nadhim Zahawi calls on Boris Johnston to resign, באתר The Northern Echo, 7 ביולי 2022
38. ↑  Andrew Sparrow,
Boris Johnson resigns; Tom Tugendhat confirms his candidacy as successor – as it happened, באתר גרדיאן, 8 ביולי 2022
39. 1 2  Nick Gutteridge,
Zahawi joins Tory leadership race with a bid to revive low-tax Thatcherism, באתר דיילי טלגרף, 9 ביולי 2022
40. ↑  Simon Walters, Anna Isaac,
Chancellor Nadhim Zahawi’s tax affairs under investigation by HMRC, באתר אינדפנדנט, 9 ביולי 2022
41. ↑  Rowena Mason,
Nadhim Zahawi to pay millions in tax after dispute over family finances, באתר גרדיאן, 15 בינואר 2023
42. ↑  Ben Riley-Smith,
Nadhim Zahawi: Vote for ‘booster’ Liz Truss over ‘doomster’ Rishi, באתר דיילי טלגרף, 31 ביולי 2022
43. ↑  Telegraph Reporters,
The MPs who flip-flopped on Boris Johnson within three months, באתר דיילי טלגרף, 23 באוקטובר 2022
44. ↑  NADHIM ZAHAWI,
Get ready for Boris 2.0, the man who will make the Tories and Britain great again, באתר דיילי טלגרף, 23 באוקטובר 2022
45. ↑  NADHIM ZAHAWI,
ציוץ, באתר טוויטר, 23 באוקטובר 2022
46. ↑  Press release,
Ministerial Appointments: September - October 2022, באתר gov.uk, 6 בספטמבר 2022
47. ↑  UK lawmaker Zahawi appointed Conservative Party chair, באתר רויטרס, 25 באוקטובר 2022
48. ↑  Rowena Mason,
Tory chairman’s ‘NHS strikes help Putin’ claim dismissed as ‘ludicrous’, באתר גרדיאן, 4 בדצמבר 2022
49. ↑  Laurie Magnus,
Letter from Sir Laurie Magnus to the Prime Minister, 29 January 2023, באתר gov.uk‏, 29 בינואר 2023
50. ↑  Rishi Sunak,
Letter from the Prime Minister to the Rt Hon Nadhim Zahawi, 29 January 2023, באתר gov.uk‏, 29 בינואר 2023
51. ↑  Rishi Sunak,
Zahawi sacking letters in full, באתר BBC‏, 29 בינואר 2023
52. ↑  Toby Helm, Michael Savage, Jon Ungoed-Thomas and Phillip Inman,
Sleaze, scandal and the ghost of Boris Johnson – can ‘hopelessly weak’ Sunak handle the job?, באתר גרדיאן‏, 29 בינואר 2023
53. ↑  
[ ORDERS APPROVED AND BUSINESS TRANSACTED AT THE
PRIVY COUNCIL HELD BY THE QUEEN AT BALMORAL ON
20TH SEPTEMBER 2021], באתר המועצה המלכותית‏, 20 בספטמבר 2021
54. 1 2  Jon Stone,
Donald Trump’s travel ban prevents Iraqi-born British MP from visiting his children, באתר אינדפנדנט‏, 29 בינואר 2017
55. ↑  Madison Marriage,
Men Only: Inside the charity fundraiser where hostesses are put on show, באתר פייננשל טיימס, 23 בינואר 2018
56. ↑  Presidents Club: Scandal-hit charity dinner organiser quits post, באתר BBC‏, 24 בינואר 2018

|  |  |
| --- | --- |
| בקרת זהויות עריכת הנתון בוויקינתונים | 
* GND: 1222379376
* LCCN: no2012004643
* NKC: mub2012704185
* UKPARL: HscvKHnF
* VIAF: 250700437
* WorldCat (עם VIAF): 250700437

 |